Far Cry

**Far Cry** je akčná PC hra vyvinutá štúdiom Crytek. Vydaná bola v marci 2004. Beží  na vlastnej 3D technológii nazývanej CryENGINE.

## Príbeh

Hlavným hrdinom hry je bývalý vojak Jack Carver, ktorý odišiel z armády a začal prevádzkovať lodnú dopravu v južnom Pacifiku. Raz si ho najme reportérka Valerie, aby ho odviezla k ruinám starej japonskej pevnosti z 2. svetovej vojny. Cestou ich napadnú žoldnieri, ktorí vyhodia Jackovu loď do vzduchu. Jack síce utečie, ale stratí kontakt s Valerie. Dostane sa do ruín starej pevnosti, kde nájde vysielačku. Ozve sa mu Doyle, ktorý mu začne pomáhať a radiť. Jack sa vydá Valeriu zachrániť. Dozvie sa, že na ostrove, na ktorom stroskotal, robí tajomný doktor Krieger genetické pokusy na ľuďoch v snahe vytvoriť supervojaka. Z jeho pokusov vychádzajú mutanti, takzvaní Triggeni. Keď sa mu podarí Valeriu zachrániť, prezradí mu, že nie je reportérka, ale agentka CIA. Neskôr, po dlhej a ťažkej ceste plnej útekov, sabotáží a bojov so žoldniermi a mutantmi, oznámi Doyle Valerie a Jackovi, že CIA chce, aby s malou atómovou bombou vyhodili do vzduchu laboratórium, kde sa vyrába mutagén. Spoločne ukradnú bombu a uložia ju v laboratóriu. Lenže výbuch Jacka a Valerie omráči. Jack sa preberie na palube helikoptéry, z ktorej ho dr. Krieger vyhodí na územie plné mutantov. Za ním ešte posmešne vyhodí pušku s 10 nábojmi. Jack sa musí potichu dostať preč. Keď sa dostane do ruín priehrady, zistí, že on, Valerie aj dr.Krieger sa nakazili mutagénom a začínajú sa meniť na Triggenov. Dostane sa až do laboratória v sopke, kde na neho čaká dr. Krieger s Valerie. Keď sa mu podarí zmutovaného Kriegera zabiť, ozve sa mu Doyle a oznámi mu, že ho len využil, aby zabil Kriegera a chystá sa mutagén predať. Jack sa ho vyberie zastaviť. Prejde cez sopku a po tuhom boji so špeciálnymi komandami a Triggenmi sa mu podarí ťažko zraniť Doyla. Doyle ho prosí o milosť, ale Jack ho zo zúrivosti zastrelí. Zoberie protilátku na mutagén a dá sa na útek, pretože sopka začína vybuchovať a zničí celý ostrov. Na lodi sebe a Valerie vpichne protijed, obidvaja sa vyliečia a odchádzajú na lodi z ostrova.

## Multiplayer
Multiplayer je prístupný v 3 herných módoch.
* **FFA** (Free For All) - Hráč získavá body elimináciou protivníkov.
* **TDM** (Team Death Match) - Hráč získava body elimináciou protivníkov v nepriateľskom tíme.
* **Assault** - Typ herného módu v ktorom sa hráči rozdelia do dvoch tímov. Útočiaci tím musí dobyť v určenom poradí 3 nepriateľské základne. Brániaci tím musí do vypršania časového limitu odrážať útoky útočiaceho tímu. Víťazstvo náleží tomu tímu, ktorý splní svoju úlohu.

## Zbraňový arzenál
* Mačeta — jediná zbraň určená primárne na boj zblízka
* Falcon .357 — fiktívny klon pištole Desert Eagle
* Jackhammer Pancor — automatická brokovnica novej generácie
* FN P90 — kompaktný samopal modernej konštrukcie
* Heckler & Koch MP5sd6 — samopal s tlmičom
* Karabína M4 — konvenčná útočná puška
* AG36 — útočná puška s prídavným kolimátorom a podvesným vrhačom granátov
* OICW — moderná útočná puška vybavená kolimátorom a zabudovanym vrhačom mini rakiet, 
* AW50 — odstreľovacia puška
* M249 — prenosný ľahký guľomet
* Raketomet — raketomet, ktorý v skutočnosti neexistuje
* Mínomet (Stacionárny) — stacionárny mínomet
* Minigun (Stacionárny) — ťažký stacionárny guľomet

## Výbava
* Ďalekohľad — ďalekohľad s 24 násobným priblížením vybavený detektorom pohybu kombinovaným s mikrofónom na diaľkové odpočúvanie.
* Baterka — vhodná na osvetlenie tmavých miestností.
* CryVision — Termovízia. Kľúčové zariadenie na odhalenie neviditelnych triggenov. Disponuje samonabíjateľným energetickým zdrojom.
* Výbušniny — Konvenčná trhavina(C4) sa pokladá na preddefinované miesta na mape

## Vozidlá
* Plážová bugina — malé, agilné vozidlo vyzbrojené otočným guľometom.
* Humvee — ťažko vyzbrojené vozidlo
* Nafukovací čln — tichý a rýchly nafukovací čln vhodný na diverzné akcie
* Patrolovací čln — tažko vyzbrojený hliadkovací čln
* Tažké nákladné auto — nákladné auto 
* Vysokozdvižný vozík — relatívne malý a dobre ovládateľný. Použiteľný najmä vo vnútri budov.
* Rogalo — jediný ovládatelný vzdušný prepravný prostriedok

Nepriateľské sily majú vo výzbroji vrtuľníky typu UH-60 Black Hawk a V-22 Osprey, ktoré však hráč nemôže ovládať.

## Systémové požiadavky
**Minimálne:**
* Operačný systém: Windows 98 SE/ME/2000/XP
* 1 GHz CPU
* 256 MB RAM
* DirectX 9.0b
* Grafická karta: 64 MB grafická karta kompatibilná s DirectX 
* Zvuková karta: zvuková karta kompatibilná s DirectX 9.0b
* 4x DVD-ROM; 16x CD-ROM
* 4 GB voľného miesta na pevnom disku

**Odporúčané:**
* AMD Athlon 2400-3000+ alebo Intel Pentium 4 2 GHz
* 512 MB - 1024 MB RAM
* Grafická karta: 128 MB GeForce 4 - GeForce FX 5950; ATI Radeon 9500 - 9800 XT
* Zvuková karta: Sound Blaster Audigy
* 8x-16x DVD-ROM alebo 32x CD-ROM

Kategória:Počítačové hry
Kategória:Far Cry
Kategória:Hry pre Windows